सरपंचों ने जनसमस्या निवारण शिविर में बताई क्षेत्र की समस्याएं
मगरलोड। समस्या सुनाते रहे पंचायत प्रतिनिधि
भास्कर न्यूज | मगरलोड
विकासखंड मुख्यालय से करीब 17 किमी दूर ग्राम करेली बड़ी में जिला स्तरीय समस्या निवारण शिविर में आसपास के गांव कुंडेल, भेंडरी, चंदना, चंद्रसुर, मोतिमपुर, हसदा, खिसोरा, धौराभाठा के सरपंच, सचिव सहित ग्रामीणो ने पहुंच कर कलेक्टर के समक्ष अपनी समस्याएं रखी।
कलेक्टर ने मनरेगा मजदूरी भुगतान को 15 दिन में करने की बात कही और पेयजल समस्या के लिए पाइपलाइन विस्तार की स्वीकृति की जानकारी दी उन्होंने कहा कि करेली बड़ी प्राथमिक स्वास्थ्य केन्द्र में एमबीबीएस डॉक्टर सप्ताह में दो दिन सोमवार और शुक्रवार को उपस्थिति देंगे। पटवारी एवं ग्राम सेवक सप्ताह में दो दिन पंचायत में आएंगे। ग्रामीणों ने समस्या रखने शिविर मे बढ़ चढ़कर भाग लिया। इस शिविर में विभिन्न विभागों के स्टाल लगे थे। समस्या प्रकरण संबंधित 457 आवेदन मिले, जिसमें 384 आवेदनों का तत्काल निराकरण कर किया गया। राजस्व विभाग के 102 आवेदन, 67 का निराकरण किया गया।
ये रखी शिकायतें: हसदा सरपंच ने मनरेगा मजदूरी भुगतान का पूर्व बकाया, 2013-14में 2 लाख से अधिक राशि न मिलने, प्रामा शाला मे शिक्षक न होने की समस्या से अवगत कराया। मोतिमपुर सरपंच ने भी मनरेगा भुगतान की शिकायत की। करेली बड़ी सरपंच ने पेयजल समस्या, अस्पताल मे डॉक्टरों एवं नर्स का समय में न रहने, एमबीबीएस डॉक्टर न होने, हायर सेकेंडरी करेली में भौतिकी और रसायन के शिक्षक की कमी, पटवारी और ग्रामीण कृषि विस्तार अधिकारी के नदारद रहने की शिकायत रखी।
कुपोषण दूर हो पहले: भीम सिंह: कलेक्टर ने ग्रामीणों को कुपोषण के प्रति जागरुक करते हुए बताया कि विकासखंड का सबसे बड़े गांव करेली में कुपोषण के सर्वाधिक मामले हैं। यहां कुपोषित बच्चों की संख्या 112 हैं। इस बीमारी को दूर करने के लिए बच्चों को पौष्टिक आहार दे।
hin_Deva hin_Deva mai_Deva hin_Deva hin_Deva hin_Deva hin_Deva